Rijeka, 25. kolovoza 2020.g.

**OBJAVA ZA MEDIJE**

**DOGAĐAJ KOJI SE NE PROPUŠTA**

***FIUME FANTASTIKA: FENOMENI GRADA* – IZLOŽBA O 150 GODINA URBANE POVIJESTI RIJEKE**

**U Exportu na Delti ovog se petka, 28. kolovoza 2020., otvara velika izložba o Rijeci, postavljena u 10 paviljona od kojih svaki donosi po jedan specifični riječki fenomen.**

Dugo stvarana, zasnovana na najnovijim istraživanjima, izložba „Fiume Fantastika: Fenomeni grada“ donosi priču o Rijeci koja je u proteklih 150 godina svoje urbane povijesti doživjela radikalan rast i postala globalno prometno i industrijsko središte.

Ova je izložba središnji događaj programskog pravca Slatko i slano, projekta Europske prijestolnice kulture i ostaje otvorena do kraja studenog 2020.

**Transformacije, prenamjene, brutalni sudari prirode i industrije**

**Zasnovana je na recentnim istraživanjima DeltaLaba - Centra za urbanu tranziciju, arhitekturu i urbanizam pri Sveučilištu u Rijeci te priča i tumači povijest modernog urbanog razvoja Rijeke i njezine regije prateći utjecaje ekonomskih, političkih i društvenih procesa na arhitekturu grada.**

Izložba i prateća publikacija **rezultat su istraživanja turbulentne povijesti u kojoj je Rijeka prolazila kroz različite društveno-političke sustave i teritorijalne ustroje, a pritom se fokus urbanog razvoja u bitnoj mjeri temeljio na novim tehnologijama i na ekonomskim učincima. U takvim okolnostima nastale su specifične arhitekture i urbani fenomeni koje nadilaze pitanja stila, jezika ili estetike i koji generiraju vlastitu, lokalno-specifičnu i autonomnu urbanu kulturu.**

Izložba raspoznaje i obrazlaže ove fenomene na preklapanjima društvenih i arhitektonskih projekata. Radikalne transformacije, neočekivane prenamjene zgrada, brutalni sudari prirode i industrije tek su neki od elemenata složenog mozaika do sada neispričane priče o urbanim poukama Rijeke.

Izložba *Fiume fantastika: Fenomeni grada* postavljena je u **deset paviljona**, od kojih svaki tematizira određeni riječki fenomen: **Granice**, **Luka i željeznica**, **Mreže**, **Kino: “Stižu ljudi!”**, **Grad**, **Palača**, **Zajedničko tlo**, **Dokolica**, **Spomenici** i **Fantastične zone**.

**Otvorenje uz organizirane obilaske i besplatan ulaz**

**Izložba se otvara u petak 28. kolovoza u 19.30 sati, a po otvorenju bit će organizirani obilasci za publiku u 20.30, 21.30 i 22.30.** Zbog mjera zaštite od korona virusa, maksimalan broj posjetitelja koji istovremeno može boraviti u prostoru izložbe je ograničen, a sve upute vezane uz obilazak posjetitelji će dobiti u petak prilikom dolaska na otvorenje.

**Ulaz na izložbu će u petak 28. kolovoza, na dan otvorenja, biti besplatan**, a izložbu je **do 13. rujna moguće posjetiti svakim danom od 17 do 21 sat**. **Od 14. rujna do 30. studenog izložba će biti otvorena svakim danom od 11 do 21 sat.**

Pojedinačna cijena ulaznice za vrijeme trajanja izložbe je **30 kuna**. **Ulaz je slobodan** za djecu do 7 godina, te nezaposlene i umirovljenike uz predočenje važećih dokumenata. Djeca i mladi do 18 godina, studenti, zaposlenici Sveučilišta u Rijeci te članovi strukovnih udruga i organizacija uz predočenje važećih dokumenata ostvaruju **popust od 50%** na pojedinačnu ulaznicu.

**Velik organizacijski tim i mnogo suradnika**

Organizatori izložbe *Fiume Fantastika: Fenomeni grada* su **Sveučilište u Rijeci** (DeltaLab - Centar za urbanu tranziciju, arhitekturu i urbanizam), **RIJEKA 2020** i **Grad Rijeka**.

Glavni kustos izložbe je **Idis Turato**, uz kustose **Vedrana Mimicu** i **Maroja Mrduljaša**  
Kustoski tim čine još i **Deyan Sudjic**, **Luka Skansi**, **Ida Križaj Leko**, **Morana Matković** i **Renato Stanković**, uz suradnju s **Tvrtkom Jakovinom**, **Federicom Carlom Simonellijem**, **Igorom Bezinovićem**, **Velidom Đekićem** i **Janom Horvat**.

Partneri su **Pomorski i povijesni muzej Hrvatskog primorja**, **Muzej grada Rijeke,** **Muzej moderne i suvremene umjetnosti u Rijeci, Arhitektonski fakultet Sveučilišta u Zagrebu** i **Državni arhiv Rijeka**. Za produkciju izložbe zaslužni su **DeltaLab** (Morana Matković i Renato Stanković), a za arhitekturu i oblikovanje izložbe **Ida Križaj Leko**.

Ana Tomić i Marino Krstačić-Furić bili su zaduženi za grafički dizajn postava izložbe, dok je grafičku pripremu odradio Filip Badurina. Za analitičko crtanje bio je zadužen Arhitektonski fakultet u Zagrebu (Jana Horvat, Antea Divić, Tin Vukušić, Petra Vlahek), Martina Mataija i Marijana Krizmanić, za lekturu prateće publikacije Majda Matković i Edi Jurković, dok je prijevod djelo Edwarda Djordjevica i Dade Čakala.

Partneri u realizaciji postava izložbe su Sto Ges.m.b.H. – Hrvatska, Regeneracija d.o.o. i Zumtobel d.o.o.

Osim navedenih organizatora, partnera i producenata, svaki od 10 paviljona koji čine izložbu, rezultat je zajedničkog rada još većeg broja suradnika, autora i institucija.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42